钦定古今图书集成/明伦汇编/官常典/第230卷 > 施师点
## 钦定古今图书集成/明伦汇编/官常典/第230卷 > 施师点

按《宋史》本传：“师点，字圣与，上饶人。十岁通六经，十二
能文。弱冠游太学，试每在前列，司业高宏称其文深
醇有古风。寻授以学职，以舍选奉廷对，调复州教授。
未上，丁内艰。服除，为临安府教授。乾道元年，陈康伯
荐赐对，言：历年屡下诏恤民，而惠未加浃。陛下轸念，
惟恐一夫失所，郡邑搜求，惟恐财赋不集。毋惑乎日
降丝纶，恩不霑被。细民既困于倍输，又困于非法，重
以岁恶，室且垂磬，租不如期，积多逋负。今明堂肆赦，
户自四等以下，逋自四年以前，愿悉除免。”上曰：“非卿
不闻此言。”诏从之。八年，兼权礼部侍郎，除给事中。时太子詹事已除，上又特令增员为二，命兼之。赐对言：
“比年人物骩髀，士气耗薾，当广储人材以待用。”上曰：
“观卿所奏，公辅器也。”假翰林学士、知制诰兼侍读使
金。致命金廷，立班既定，相仪者以亲王将至，命师点
退位，师点屹立，相仪者请数四，师点正色曰：“班立已
定，尚欲何为？”不肯少动。在廷相顾骇愕，知其有守，不
敢复以为请。九年，使还，有言其事于上者，上嘉叹不
已。及后金使贺正旦至阙，问馆伴：师点今居何官？馆
伴宇文价于班列中指师点以示之，金使恍然曰：“一
见正人，令人眼明。”十年，除端明殿学士、签书枢密院
事。入奏控免，上曰：“卿靖重有守，识虑深远，朕欲用卿
久矣。”复诏兼参知政事，除参知政事，兼同知枢密院
事。师点尝同宰相奏事，退，复同枢密周必大进呈，上
曰：“适一二事，卿等各陈所见，甚关大体。前此宰相奏
事，执政不措辞。今卿等如此，深副所望。”必大奏：“祖宗
时，宰执奏事，自相可否，或至面相切责，退不相御。自
秦桧用事，执政畏避不敢言。今陛下虚心兼听，若只
宰相奏事，何用执政为？”师点复奏：“臣敢不竭股肱之
力。”上因谕之曰：“朕欲天下事日往来胸中”，未尝释也。
先是，州郡上供或不时以进，立《岁终稽考法》。及是，主
计臣有喜为督促者，乞不待岁终先期行之。画命已
下，师点矍然曰：“此策若行，上下逼迫，民不聊生。”或谓：
“令已出矣。”师点曰：“事有为天下病，惟恨更之不速。”即
追寝其议。枢密周必大举手贺师点曰：“使我天下赤子
不被其毒者，公之赐也。”一日，入对后殿，上曰：“朕前饮
冰水过多，忽暴下，幸即平复。”师点曰：“自古人君当无
事时，快意所为，忽其所当戒，其后未有不悔者。”上深
然之。十三年，辞，兼同知枢密院事，权提举国史院。权
提举《国朝会要》：十四年，除知枢密院事。师点惓惓搜
访人才，手书置夹袋中，谓蜀去朝廷远，人才难以自
见，蜀士之贤者，俾各疏其所知，差次其才行太学，每
有除授，必列陈之。五年春，以资政殿大学士知泉州，
继除提举临安府洞霄宫。淳熙二年，除知隆兴府、江
西安抚使。师点尝谓诸子曰：“吾平生仕宦，皆任其升
沈，初未尝容心其间，不枉道附丽，独人主知之，遂至
显用。夫人穷达有命，不在巧图，惟忠孝乃吾事也。”三
年，得疾薨，年六十九。赠金紫光禄大夫。有《奏议》七卷，
《制槀》八卷，《东宫讲议》五卷，《易说》四卷，《史识》五卷，《文集》
八卷。